b'\n_START_ARTICLE_\nVelika bela \xc4\x8daplja\n_START_SECTION_\nPrehrana\n_START_PARAGRAPH_\nVelika bela \xc4\x8daplja se prehranjuje z ribami, \xc5\xbeabami in malimi sesalci, ob\xc4\x8dasno pa tudi z manj\xc5\xa1imi pti\xc4\x8di in plazilci, ki jih lovi v plitvi vodi, mo\xc4\x8dvirjih in na vla\xc5\xbenih travnikih. Lovi tako, da stoji popolnoma pri miru, nato pa s sunkovitim iztegom vratu nabode \xc5\xbeival, ki pride mimo. Plen ob\xc4\x8dasno tudi po\xc4\x8dasi zalezuje.\n_START_SECTION_\nRazmno\xc5\xbeevanje in raz\xc5\xa1irjenost\n_START_PARAGRAPH_\nVelika bela \xc4\x8daplja gnezdi spomladi do zgodaj poleti, par ima letno po eno leglo. Veliko gnezdo splete iz vej visoko v drevesu, kolonije so najve\xc4\x8dkrat v bli\xc5\xbeini obmo\xc4\x8dij, kjer se prehranjujejo - ob ve\xc4\x8djih jezerih, mo\xc4\x8dvirjih ipd. Mladi\xc4\x8di so puhasti gnezdomci, zanje skrbita oba star\xc5\xa1a._NEWLINE_Vrsta je delna selivka; raz\xc5\xa1irjena je po ve\xc4\x8dini tropskih in toplej\xc5\xa1ih zmernih predelov sveta, vendar se osebki, ki \xc5\xbeivijo severneje, pozimi umaknejo iz prehladnih obmo\xc4\x8dij._NEWLINE_V Sloveniji je ta vrsta \xc5\xa1e konec sedemdesetih let prej\xc5\xa1njega stoletja veljala za redkega gosta, desetletje kasneje pa se je njena \xc5\xa1tevil\xc4\x8dnost pove\xc4\x8dala (verjetno predvsem na ra\xc4\x8dun pove\xc4\x8danja velikosti populacije na gnezdi\xc5\xa1\xc4\x8dih v Panoniji) in na slovenskem je pri\xc4\x8dela tudi redno gnezditi. Danes je tu stalno prisotna, tudi izven gnezditvenega obdobja. Najve\xc4\x8d jih prezimuje v severovzhodni Sloveniji, pomembnej\xc5\xa1e prezimovali\xc5\xa1\xc4\x8de pa so tudi Se\xc4\x8doveljske soline.'